Konstabel van PE kritiek ná hy in kop geskiet is | Netwerk24
Konstabel van PE kritiek ná hy in kop geskiet is
Deur Cara-Lee Dorfling 08 November 2019 10:39
'n Lid van die Port Elizabeth-polisie se teen-bende-eenheid veg tans vir sy lewe in die waakeenheid van 'n plaaslike hospitaal nadat 'n vermeende bendelid hom glo Donderdagaand in die kop geskiet het.
Na verneem word, was sy toestand Vrydagoggend kritiek.
Kol. Brenda Muridili, nasionale polisiewoordvoerder, het nie onmiddellik op navrae gereageer nie.
Volgens 'n betroubare bron is die 33-jarige konstabel omstreeks 21:45 in die bendegeteisterde Gelvandale gewond.
Die skietery het gebeur toe twee polisievoertuie op patrollie 'n silwer Volkswagen Polo in Kobusweg probeer voorkeer het.
Die motor het weggejaag, maar in Chamoisweg afgedraai en hom uiteindelik in 'n doodloopstraat vasgery.
Volgens die bron het sowat ses mense, van wie twee gewapen was, uit die Polo geklim en op die polisievoertuie losgebrand. Die konstabel is in die kop geskiet nog voordat hy uit die polisievoertuig kon klim.
Die polisie het een van die aanvallers in die skouer geskiet, waarna vier van die mans op die toneel vasgetrek is. Die twee gewapendes het weggekom.
Foto ter illustrasie: Een van die polisie se teen-bende-eenheid se voertuie. Foto: Cara-Lee Dorfling